  Анжелика Тихонова корреспондент Удмуртилэн 100 ар тырмонэзлы но элькунысь Кун Кенешлы 25 ар тырмонлы «За заслуги в развитии парламентаризма» выль данъян пус юнматӥзы. Со сярысь улосвыл парламентлэн пресс-службаез ивортӥз. Нырысетӥ кык пусъёсты элькунысь Вылӥ Кенешлэн 12-тӥ ӧтчамезлэн тӧроезлы, Удмуртилэн дано кунмуртэзлы Валентин Кузьмич Тубыловлы но Кун Кенешлэн куатезлэн ик ӧтчамъёсызлэн депутатэзлы Софья Эльфатовна Широбоковалы сётӥзы 27-тӥ коньывуонэ сессия дыръя элькун парламентлэн тӧроез Владимир Невоструев соослэсь Удмуртилэсь катрадлык инъетсэ кылдытонын но умоятонын трос ужамзэс пусйиз. Валентин Тубылов элькунэн кунамы бадӟым воштӥськонъёс пыӵан аръёсы кивалтӥз. Солэн кивалтэмез улсын Вылӥ Кенеш Удмуртилэсь Кункатсэ кутӥз, озьы ик кунпуссэ, куншетсэ но кункрезьзэ юнматӥз. Валентин Кузьмичез Вылӥ Кенешлэн 10-тӥ, 11-тӥ но 12-тӥ ӧтчамъёсаз депутатэ, Удмуртиысь Кун Кенешлэн нырысетӥ но кыкетӥ ӧтчамъёсаз депутатэ бырйылӥзы. Со 10 арлэсь кема вань удмуртъёслэн «Удмурт Кенеш» ассоциациенызы кивалтӥз, нош туннэ огазеяськонлэн дано тӧроез луэ. Софья Широбокова Удмуртиысь Кун Кенешлэн 25 ар стажен депутатэз луэ. Со одӥг гинэ депутат, кудӥз вань куать ӧтчамъёсы пыриськиз. Улосвыл парламентлэн нырысетӥ ӧтчамаз тӧролэн воштӥсез вал, бӧрысь экономика политикая но коньдэтъя ялан ужась ӧриезлэн тӧроезлэсь ужъёссэ быдэсъясь вал. Кыкетӥысен витетӥ ӧтчамозь коньдэтъя, вытъёсъя но коньдон ужъёсъя ялан ужась ӧриен кивалтӥз. Ватсалом, Удмуртиысь Кун Кенешлэсь «За заслуги в развитии парламентаризма» дано пуссэ элькун парламентлэн азьвалтэтэз юнматӥз. Владимир Невоструев пусйиз, сое улосвыламы катрадлыкез умоятонэ бадӟым ватсэт пыртэм, элькунамы мерлыко но экономика политикаез кылдытон но пыӵатон уже пайдалыко пыриськем, бырйисьёслэн куронъёсынызы умой ужам но мер но политика уже мыло-кыдо пыриськем муртъёслы сётъялозы.  Тегъёс: Политика Ижкар ВладимирНевоструев Удмуртия КунКенеш данъетъёс Удмуртилэнкунлыкезлы100ар 100ар  